पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल में 23 फरवरी को शहर की मालवा कॉलोनी निवासी सविता सिंह राव (65) गंभीर हालत में कोरोना वार्ड में भर्ती हुई थीं। उन्हें 16 फरवरी से ही हल्का बुखार आना शुरू हुआ, लेकिन इसके बाद हुए आरटीपीसीआर टेस्ट में कोरोना का पता नहीं चला, लेकिन जब सीटी स्कैन हुआ तो सामने आया कि फेफड़ों में 85% तक संक्रमण फैल चुका है। सीटी स्कोर 25 में से 21 का आया। उन्हें खाने का स्वाद आना बिल्कुल बंद हो चुका था।
परिजन सविता को हिम्मत बंधाते रहे। परिजन उन्हें हायर हॉस्पिटल ले जाना चाहते थे लेकिन सविता ने कहा यहां भी डॉक्टर अपना काम करेंगे,, उन्हें जीना है। चिकित्सकों ने सविता की हिम्मत देखते हुए कॉल लिया। करीब 9 दिन तक अस्पताल में वह वेंटिलेटर और ऑक्सीजन सपोर्ट पर रही। इस दौरान उन्हें रेमडेसिविर का इंजेक्शन भी लगाया गया। चिकित्सा कर्मियों ने ओवरटाइम करते हुए अपने कॉल को निभाया।
3 मार्च को उनकी रिपोर्ट निगेटिव आई और फेफड़ों का संक्रमण भी लगभग खत्म हो गया। आज वह पूरी तरह से स्वस्थ होकर अपने घर पर हैं और सभी लोगों को जागरूकता का संदेश दे रही हैं।
परिजनों तक ने खो दीं हिम्मत, सविता डटी रही
सविता सिंह की कोरोना के खिलाफ लड़ाई छोटी नहीं थी, क्योंकि उन्हें पहले से ही हृदय की बीमारी, अस्थमा, थायराइड और बीपी की समस्या चल रही थी। यहां तक कि उन्हें माइनर हार्टअटैक भी पहले आ चुका था। ऐसे में कोरोना के खिलाफ उनकी यह लड़ाई काफी मुश्किल हो गई थी।
अस्पताल में भर्ती रहने के दौरान कई बार परिजन निराश और परेशान हो जाते लेकिन सविता सिंह राव ने कभी हिम्मत नहीं खोई। परिवार में सबसे बड़े बुजुर्ग होने के नाते उन्होंने बीमारी के दौरान भी सबको लीड किया और आखिरकार कोरोना को हराकर ही दम लिया।
जज्बा देखिए : मिलने वालों ने सलाह दी कि अब बचने के चांस नहीं घर ले जाएं, सविता बोलीं अभी 100 साल की उम्र पूरी करनी है सविता को हॉस्पिटल में भर्ती करने के बाद जब उनकी सीटी स्कैन की रिपोर्ट आई तो मिलने वाले परिचितों ने उनके परिजनों को सलाह दी कि अक्सर 60 से 65% फेफड़ों में संक्रमण के बाद मरीज की हालत गंभीर मानी जाती है और बचने के चांस कम हो जाते हैं ऐसे में सविता को घर ले जाएं।
इसके बाद सविता ने फोन पर ही अपने मिलने वालों की सलाह पर जवाब दिया कि उन्हें कम से कम 100 साल पूरे करने हैं। सात-आठ साल बाद बड़ी पोती की शादी करनी है और उसमें डांस भी करना है। छोटी पोती के साथ खेलना है।
चिकित्सकों का समर्पण भी आया काम : कोरोना वार्ड में ड्यूटी देने वाले डॉ. दिग्विजय सिंह, डॉ. राजकुमार जोशी, डॉ. गोपाल मीणा, नर्सिंगकर्मी बसंत बामणिया, नरेंद्र मीणा और अन्य चिकित्सा कर्मी कोरोना की पहली लहर से लेकर दूसरी लहर में भी कोरोना के खिलाफ अग्रिम मोर्चे पर खड़े हैं। जिला चिकित्सालय में सीमित संसाधनों के साथ सविता राव और इनके अलावा अन्य कोरोना के गंभीर मरीजों के प्रति चिकित्सा कर्मियों का समर्पण प्रेरणादायक रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn